‘ফাইভ হান্ড্রেড ম্যাজিক নাইট’!
মঙ্গলবার স্পেনের এক জনপ্রিয় সংবাদপত্রে এরকমই শিরোনাম। বুধবার বার্সেলোনার হয়ে ৫০০তম ম্যাচ খেলতে নামছেন লিওনেল মেসি। আর্জেন্তিনীয় তারকার নতুন সেই অধ্যায়ে পা রাখার ঘটনা নিয়ে উৎসবের মেজাজ স্প্যানিশ ফুটবল মহলে। ওই পত্রিকায় বলা হয়েছে, ‘বার্সেলোনার পাঁচটি ট্রফি জয়ের পাশাপাশি মেসির পাঁচশো ম্যাচের রাতেও আমরা দেখতে চাই সেই অলৌকিক ফুটবল-ম্যাজিক’।
২০০৪ সালের ১৬ অক্টোবর লা লিগায় এস্পানলের বিরুদ্ধে বার্সার জার্সিতে অভিযান শুরু হয়েছিল মেসির। পেরিয়ে গিয়েছে দীর্ঘ ১১ বছর। সময়ের সঙ্গে লিও-র প্রাপ্তির ভাণ্ডারও উপচে পড়েছে সাফল্যের বিবিধ রত্নসম্ভারে। ক্লাবের হয়ে এখনও পর্যন্ত ৪২৪ গোল রয়েছে তাঁর নামের পাশে। ক্লাবকে উপহার দিয়েছেন সাতটি লা লিগা খেতাব এবং চারবার চ্যাম্পিয়ন্স লিগ সেরার শিরোপা। কিন্তু সাফল্যের খিদে আগের মতোই অটুট রয়েছে মেসির। ফেসবুকে সমর্থকদের উদ্দেশে তাঁর বার্তা, ‘ক্লাব হিসাবে বার্সেলোনাকে সকলের ওপরে প্রতিষ্ঠিত করা আমার প্রধান লক্ষ্য। সেই ভাবনাকে সামনে রেখে নতুন বছরেও আমাদের আকর্ষণীয় ফুটবল খেলতে হবে। এই ছন্দই ধরে রাখতে চাই’। দুবাই সফর নিয়েও ভক্তদের কাছে প্রতিক্রিয়া জানিয়েছেন লিও। তিনি বলেছেন, ‘দুবাইয়ের ফুটবলপ্রেমীরা যেভাবে আমাকে এবং আমার প্রিয় ক্লাব বার্সেলোনাকে সমর্থন জানিয়েছেন, তাতে আমি আপ্লুত। এই ক্লাবের সঙ্গে যুক্ত থাকতে পেরে গর্বিত। বার্সেলোনাকে যত বেশি সম্ভব ট্রফি তুলে দিতে চাই’।
পাঁচশো ম্যাচ খেলতে নামার আগে মেসিকে শুভেচ্ছা জানিয়েছেন প্রাক্তন ব্রাজিল তারকা রোনাল্ডো। তিনি বলেছেন, ‘‘মেসি এই ফুটবল বিশ্বের চরমতম বিস্ময়। আমি ওর পাশে কাউকে রাখতে পারছি না। বরং লিও-র থেকে আরও অনবদ্য ফুটবল দেখতে চাই।’’ ক্যাম্প ন্যু ছেড়ে মধ্যপ্রাচ্যে চলে গেলেও প্রাক্তন সতীর্থকে ভোলেননি জাভি হার্নান্দেজও। তিনি বলেছেন, ‘‘মেসি সর্বকালের সেরা তারকা। এ নিয়ে আমার মনে আগেও কোনও দ্বিধা ছিল না। এখনও নেই।’’ বরং একধাপ এগিয়ে জাভি আরও বলেছেন, ‘‘নেমার দ্য সিলভা স্যান্টোস জুনিয়র, লুইস সুয়ারেজ অথবা ক্রিশ্চিয়ানো রোনাল্ডোকেও বিশ্বফুটবলের সেরা চমক বলে আমি মনে করি। কিন্তু এ-ও ভীষণ রকম সত্যি যে, ওদের কেউ কোনওদিন নিজেদের মেসির উচ্চতায় নিয়ে যেতে পারবে না।’’
বুধবার বার্সেলোনার প্রতিপক্ষ এই মুহূর্তে লিগ টেবিলের এগারো নম্বরে থাকা রিয়াল বেতিস। কিন্তু মেসির নতুন কীর্তির ম্যাচের রাতে কোনও অঘটন চাইছেন না ম্যানেজার লুইস এনরিকে। মঙ্গলবার সাংবাদিক সম্মেলনে তিনি বলেছেন, ‘‘বেতিসের ম্যাচ আমি আগে দেখেছি। ওরা আকর্ষণীয় ফুটবল খেলতে পছন্দ করে। আমি ঘরের মাঠে ওদের বিরুদ্ধে আগে তিন পয়েন্ট নিশ্চিত করতে চাই। ফুটবলারদের সেভাবেই খেলতে হবে।’’ চলতি বছরে পাঁচটি ট্রফি জয় নিয়ে এনরিকের মন্তব্য, ‘‘সকলেই ক্লাবের এই সাফল্যে উল্লসিত। কিন্তু এ-ও ঠিক, কেউ আমাদের এই ট্রফিগুলো হাতে তুলে দেয়নি। মাঠে নেমে ফুটবলারদের লড়াই করতে হয়েছে। এটাই এই প্রতিষ্ঠানের সংস্কৃতি। আমার বিশ্বাস, মরসুমের বাকি সময়েও বার্সা এরকম ফুটবলই উপহার দেবে।’’ সঙ্গে যোগ করেছেন, ‘‘ফুটবলারদের মতো নতুন বছরে আরও বেশি সাফল্য ছিনিয়ে নেওয়ার তাগিদ এখন আমাকেও তাড়া করছে। সেই লক্ষ্য নিয়েই এগোতে হবে।’’